บริษัท เด็มโก้ จำกัด (มหาชน) (“บริษัท”)ประกอบธุรกิจให้บริการออกแบบ จัดหา
ก่อสร้างและติดตั้งแบบครบวงจรในงานระบบจำหน่ายไฟฟ้า ระบบสายส่งไฟฟ้าแรงสูง
งานก่อสร้างสถานีไฟฟ้าแรงสูง - สถานีไฟฟ้าย่อย งานระบบไฟฟ้าและเครื่องกล
งานด้านอนุรักษ์พลังงาน งานก่อสร้างเสาโทรคมนาคม รวมทั้ง
ผลิตและจำหน่ายเสาโครงเหล็กสำหรับระบบสายส่งไฟฟ้าแรงสูง ระบบเสาโทรคมนาคม
และป้ายโฆษณา Bill Board ภายใต้เครื่องหมายการค้าเด็มโก้
โดยจดทะเบียนจัดตั้งเป็นบริษัทจำกัด เมื่อวันที่ 1 มิถุนายน 2535 ด้วยทุนจดทะเบียนเริ่มต้นที่ 6
ล้านบาท ต่อมาได้เพิ่มทุนอย่างต่อเนื่องจน ณ ปัจจุบันได้แปรสภาพเป็นบริษัทมหาชน
และมีทุนจดทะเบียน 357.9 ล้านบาท โดยเป็นทุนชำระแล้ว 265.6 ล้านบาท
ภายใต้การบริหารงานของนายประเดช กิตติอิสรานนท์
ซึ่งมีประสบการณ์ในงานวิศวกรรมระบบจำหน่ายไฟฟ้า สถานีไฟฟ้าย่อย
และงานระบบสายส่งไฟฟ้าแรงสูงมามากกว่า 20 ปี

บริษัทสามารถแบ่งลักษณะของงานที่ให้บริการออกเป็น 2 ลักษณะ ได้แก่

1.  ธุรกิจการให้บริการ

    บริษัทประกอบธุรกิจให้บริการออกแบบ จัดหา
    ก่อสร้างและติดตั้งงานด้านวิศวกรรมทุกระบบอย่างครบวงจร (Turnkey Basis)
    โดยธุรกิจการให้บริการของบริษัทสามารถแบ่งตามลักษณะงานได้ดังต่อไปนี้

    -   งานทางด้านวิศวกรรมไฟฟ้า บริษัทให้บริการออกแบบ จัดหา
        ก่อสร้างและติดตั้งงานวิศวกรรมไฟฟ้าแบบครบวงจร
        โดยแบ่งเป็นประเภทงานได้ดังต่อไปนี้

-   งานก่อสร้างสายส่งไฟฟ้าแรงสูง (High Voltage Transmission Line System)
    เป็นระบบส่งกำลังไฟฟ้าที่รับมาจากแหล่งผลิตกระแสไฟฟ้าประเภทต่างๆ เช่น เขื่อน
    โรงไฟฟ้าพลังความร้อน โรงไฟฟ้าพลังความร้อนร่วม เป็นต้น
    ส่งไปยังสถานีไฟฟ้าย่อยและสายส่งไฟฟ้าแรงสูงระหว่างสถานีไฟฟ้าย่อยต่างๆ
    ระบบสายส่งไฟฟ้าจะรับระดับแรงดันตั้งแต่ 69 เควี 115 เควี 230 เควี และ 500 เควี
    โดยระบบสายส่งนี้จะอยู่ในความรับผิดชอบของการไฟฟ้าฝ่ายผลิตแห่งประเทศไทย (กฟผ.)
    การไฟฟ้านครหลวง (กฟน.) การไฟฟ้าส่วนภูมิภาค (กฟภ.)
    ผู้ประกอบการโรงผลิตไฟฟ้าประเภทผู้ผลิตกระแสไฟฟ้าอิสระรายใหญ่ (Independent Power
    Producer : IPP) และประเภทผู้ผลิตกระแสไฟฟ้าอิสระรายย่อย (Small Power
    Producer : SPP) และโรงงานอุตสาหกรรมขนาดใหญ่ ซึ่งต่างเป็นลูกค้าของบริษัททั้งสิ้น

    งานก่อสร้างสถานีไฟฟ้าย่อย (High Voltage Substation)
    ทำหน้าที่รับพลังงานไฟฟ้าจากระบบผลิตกระแสไฟฟ้าเพื่อแปลงแรงดันส่งต่อเป็นทอดๆ
    ผ่านสายส่งไฟฟ้าแรงสูงและระบบจำหน่ายไฟฟ้าเพื่อจำหน่ายต่อไปยังผู้ใช้ไฟประเภทต่างๆ ทั้งนี้
    บุคลากรของบริษัทมีประสบการณ์และความชำนาญในการก่อสร้างสถานีไฟฟ้าย่อยที่มีระดับแรงดันสูงถึง
    230 เควี มากว่า 20 ปีและเป็นที่ยอมรับจากหน่วยงานภาครัฐ
    และบริษัทเอกชนทั้งในและต่างประเทศ

-   งานก่อสร้างระบบจำหน่าย และระบบไฟฟ้าใต้ดิน เป็นงานก่อสร้างปักเสาและพาดสายไฟฟ้า
    ระดับแรงดัน 22 เควี หรือ 33 เควี
    และระบบไฟฟ้าแรงต่ำจากสถานีไฟฟ้าย่อยไปยังลูกค้าต่างๆ ทั่วประเทศ
    โดยลูกค้าหลักของงานส่วนนี้นอกเหนือจาก กฟผ. กฟภ. และ กฟน. แล้ว
    ยังมีโรงไฟฟ้าเอกชนประเภท IPP และ SPP ธุรกิจอุตสาหกรรม

    -   งานด้านระบบไฟฟ้าและเครื่องกล (M&E) บริษัทให้บริการออกแบบ จัดหา ก่อสร้างติดตั้ง
        รวมทั้งการบำรุงรักษา งานระบบสาธารณูปโภค ประกอบด้วยระบบไฟฟ้า
        ระบบประปาสุขาภิบาล ระบบปรับอากาศ ระบบระบายอากาศ
        และระบบผลิตไอน้ำและน้ำร้อน รวมถึงระบบท่อรับแรงดัน (High Pressure Piping)
        ซึ่งต้องใช้ความชำนาญเฉพาะด้านเป็นสำคัญ
        โดยบริษัทสามารถให้บริการงานระบบแบบครบวงจรและเบ็ดเสร็จภายในบริษัท

    -   งานด้านเสาโทรคมนาคม บริษัทให้บริการออกแบบ จัดหา
        ก่อสร้างและบริการติดตั้งเสาโครงเหล็กสำหรับการสื่อสารและโทรคมนาคม
        ให้แก่หน่วยงานภาครัฐและภาคเอกชนรวมถึงผู้ให้บริการโทรศัพท์เคลื่อนที่ (Operator)
        และผู้ที่ชนะการประมูลจากผู้ให้บริการโทรศัพท์เคลื่อนที่อีกทอดหนึ่ง นอกจากนี้
        บริษัทยังให้บริการวางสายเคเบิ้ลใยแก้วแบบวิธีใช้ลมอัด (Blowing Method)
        โดยบริษัทถือได้ว่าเป็น 1 ใน 2
        บริษัทในประเทศไทยที่มีความสามารถในการให้บริการดังกล่าว

    -   งานด้านอนุรักษ์พลังงาน บริษัทได้ขึ้นทะเบียนเป็นที่ปรึกษาด้านการอนุรักษ์พลังงานกับ
        กรมพัฒนาพลังงานทดแทนและอนุรักษ์พลังงาน ตั้งแต่ปี 2546 เพื่อให้บริการศึกษา
        วางแผน ติดตั้ง ออกแบบ ในการประหยัดพลังงานให้แก่หน่วยงานราชการ
        และโรงงานอุตสาหกรรมขนาดใหญ่

2.  ธุรกิจงานขาย

    -   งานผลิตและจำหน่ายเสาโครงเหล็ก
        บริษัทผลิตและจำหน่ายเสาโครงเหล็กเพื่อใช้ในงานวิศวกรรมไฟฟ้า ได้แก่ ระบบสายส่ง
        ระบบจำหน่าย และสถานีไฟฟ้าย่อย
        ซึ่งมีงานบางส่วนที่ต้องใช้เสาโครงเหล็กเป็นส่วนประกอบ งานด้านเสาโทรคมนาคม
        ได้แก่ เสาโทรคมนาคม และเสาวิทยุสื่อสาร
        และเสาโครงเหล็กสำหรับป้ายโฆษณากลางแจ้ง (Bill Board) โดย ณ ปัจจุบัน
        บริษัทมีกำลังการผลิตเสาโครงเหล็ก 12,000 ตันต่อปี

    -   การจำหน่ายอุปกรณ์ไฟฟ้า บริษัทจำหน่ายอุปกรณ์ไฟฟ้าสำหรับระบบจำหน่าย ระบบสายส่ง
        และสถานีไฟฟ้าย่อย รวมถึงหม้อแปลงไฟฟ้ากำลัง และอุปกรณ์ไฟฟ้ามาตรฐานทุกประเภท
        ซึ่งบริษัทเป็นผู้จัดหา และจำหน่ายอุปกรณ์ยึดจับหัวเสาซึ่งบริษัทเป็นผู้ผลิต
        ให้แก่ลูกค้าที่เป็นเจ้าของโครงการหรือผู้ได้รับคัดเลือกในโครงการต่างๆ

        บริษัทสามารถแบ่งลักษณะลูกค้าในส่วนของงานบริการได้เป็น 2 ประเภท คือ 1)
        ลูกค้าภาคเอกชน ได้แก่ โรงงานอุตสาหกรรม ผู้ผลิตไฟฟ้าอิสระทั้ง IPP และ SPP
        นิคมอุตสาหกรรม และผู้ให้บริการโทรศัพท์เคลื่อนที่ เป็นต้น และ 2) ลูกค้าภาครัฐ ได้แก่
        หน่วยงานราชการและองค์กรรัฐวิสาหกิจ
        โดยบริษัทมีนโยบายในการรักษาสัดส่วนรายได้งานบริการจากภาครัฐและภาคเอกชนให้อยู่ในระดับใกล้เคียงกัน
        เพื่อลดความเสี่ยงจากการพึ่งพิงกลุ่มลูกค้าและเพื่อรักษาระดับอัตราการเติบโตของรายได้ของกิจการและระดับอัตรากำไรที่เหมาะสม

        สำหรับธุรกิจการขายสินค้าของบริษัทนั้น
        ที่ผ่านมาเป็นการจำหน่ายสินค้าให้แก่ลูกค้าเอกชนทั้งหมด อย่างไรก็ดี ในปี 2550
        บริษัทมีนโยบายขยายการขายสินค้าของบริษัทโดยเฉพาะเสาโครงเหล็กไปสู่กลุ่มลูกค้าในภาครัฐ
        เพื่อลดความเสี่ยงจากการพึ่งพิงกลุ่มลูกค้า โดยในช่วง เดือนกันยายน 2550
        บริษัทได้ลงนามซื้อขายเสาโครงเหล็กกับหน่วยงานราชการแล้วจำนวน 1
        โครงการโดยมีกำหนดส่งมอบสินค้าในช่วงต้นเดือนมกราคม 2551 ดังนั้น
        จากการเปลี่ยนแปลงนโยบายการขายสินค้าของบริษัทดังกล่าว
        จึงคาดว่าสัดส่วนรายได้จากการขายจากลูกค้าภาครัฐจะเพิ่มขึ้นในอนาคต

        การรับงานนั้น บริษัทมีทั้งการเป็นผู้รับเหมาโดยตรงจากผู้ว่าจ้างและผ่านการรับเหมาช่วง
        อย่างไรก็ดีตลอดช่วง 3
        ปีที่ผ่านมาสัดส่วนการรับงานตรงจากผู้ว่าจ้างมีสัดส่วนเพิ่มขึ้นมาโดยตลอด ทั้งนี้
        การเพิ่มขึ้นของสัดส่วนรายได้จากการรับงานตรงจากลูกค้านั้น
        ส่วนใหญ่เป็นงานประเภทวิศวกรรมระบบไฟฟ้า ซึ่งถือว่าเป็นรายได้หลักของบริษัท
        เนื่องจากบริษัทมีประสบการณ์ยาวนานในธุรกิจวิศวกรรมระบบไฟฟ้า
        ทำให้บริษัทมีข้อเสนอทางด้านเทคนิค ด้านราคา และเงื่อนไขการชำระเงินที่ดี

        ในการดำเนินธุรกิจ บริษัทมีจุดเด่นที่แตกต่างจากคู่แข่ง คือ

    -   ทีมงานที่มีประสบการณ์และได้รับความเชื่อถือจากภาครัฐ
        เนื่องจากคณะกรรมการและผู้บริหารของบริษัทมีประสบการณ์ในอุตสาหกรรมนี้มามากกว่า
        20 ปี

    -   การดำเนินธุรกิจที่หลากหลาย
        ทำให้บริษัทสามารถกระจายความเสี่ยงโดยไม่พึ่งพิงธุรกิจใดธุรกิจหนึ่งโดยเฉพาะ
        อีกทั้งยังมีโอกาสที่จะขยายงานในส่วนธุรกิจที่มีความต่อเนื่อง และยังมีสัดส่วนรายได้น้อย

-   ต้นทุนที่แข่งขันได้ เนื่องจาก
    บริษัทสามารถผลิตเสาโครงเหล็กซึ่งเป็นวัสดุหลักในงานก่อสร้างและติดตั้ง เสาโทรคมนาคม
    สายส่งแรงสูง 230 เควี สายส่งแรงสูง 500 เควี และป้ายโฆษณากลางแจ้งได้เอง
    ซึ่งทำให้บริษัทสามารถบริหารต้นทุนงานบริการในส่วนของงานก่อสร้างดังกล่าวได้ดีกว่าคู่แข่งที่ไม่ได้ผลิตเสาโครงเหล็กเอง
    ประกอบกับบริษัทอยู่ในธุรกิจนี้เป็นระยะเวลายาวนาน
    ทำให้มีความสัมพันธ์ที่ดีกับลูกค้าและผู้จำหน่ายสินค้า
    ดังนั้นผู้จัดจำหน่ายสินค้าส่วนใหญ่จึงเสนอราคาที่สามารถแข่งขันได้ให้แก่บริษัท
    เพื่อใช้สำหรับในการเข้าประมูลงานต่างๆ

    -   การวางสายเคเบิ้ลใยแก้วโดยเทคโนโลยี Blowing Method ซึ่งบริษัทเป็น 1 ใน 2
        บริษัทในประเทศไทยที่มีความสามารถในการวางสายเคเบิ้ลใยแก้วแบบวิธีใช้ลมอัด
        (Blowing Method)
        โดยวิธีการวางสายเคเบิ้ลใยแก้วดังกล่าวเหมาะสำหรับการวางสาย Fiber Optic
        ขนาดเล็กในท่อที่มีช่วงของการร้อยสายยาวและ
        สามารถนำมาใช้ในงานเสาโทรคมนาคมที่ก่อสร้างพร้อมกับการวางท่อแก๊สได้เป็นอย่างดี
        เช่นงานวางสายเคเบิ้ลใยแก้วบนท่อแก๊ส ไทย – มาเลเซีย ซึ่งบริษัทเป็นผู้ดำเนินการ

    -   บริษัทได้รับอนุญาตให้ขึ้นทะเบียนกับหน่วยงานราชการต่างๆ มากมาย อาทิเช่น
        กรุงเทพมหานคร การท่าเรือแห่งประเทศไทย การไฟฟ้าฝ่ายผลิต การไฟฟ้าส่วนภูมิภาค
        และการไฟฟ้านครหลวง
        ซึ่งส่งผลให้บริษัทสามารถรับงานจากหน่วยงานราชการได้หลากหลายในอนาคต

        ในการประกอบธุรกิจของบริษัท
        ปัจจัยความเสี่ยงที่สำคัญที่อาจส่งผลกระทบต่อการดำเนินธุรกิจ มีดังนี้

  1) ความเสี่ยงด้านการพึ่งพาทีมผู้บริหารและวิศวกรระดับตั้งแต่ระดับผู้จัดการโครงการขึ้นไป
  เนื่องจากธุรกิจของบริษัทต้องอาศัยความรู้และความสามารถของบุคลากร
  บริษัทลดความเสี่ยงด้วยการจัดให้มีสวัสดิการและมาตรการจูงใจเช่น
  กำหนดให้มีประกันสุขภาพพนักงาน ให้ทุนการศึกษาประเภทต่าง ๆ
  รวมถึงมีการกระจายอำนาจการบริหารงาน ในรูปคณะกรรมการบริหาร
  เพื่อลดการพึ่งพิงบุคคลากรเป็นรายบุคคล

  2) ความเสี่ยงจากความไม่สม่ำเสมอของรายได้

  ความเสี่ยงในการให้บริการที่มีลักษณะเป็นโครงการ ไม่ใช่เป็นสัญญาว่าจ้างทำงานระยะยาว
  ดังนั้น
  ความต่อเนื่องในกระแสรายได้ของบริษัทจึงขึ้นอยู่กับความสามารถในการชนะประมูลหรือได้รับเลือกเข้าทำงานในแต่ละโครงการ
  บริษัทมีนโยบายที่จะลดความเสี่ยงเรื่องความสม่ำเสมอของรายได้ด้วยการขยายกลุ่มลูกค้าเป้าหมายเพื่อเพิ่มโอกาสในการชนะการประมูลงานมากขึ้นและขยายฐานไปยังธุรกิจที่ต่อเนื่อง
  เช่น การให้บริการบำรุงรักษาระบบและอุปกรณ์ในสถานี ไฟฟ้าและสายส่งแรงสูง

  ความเสี่ยงจากการพึ่งพิงกลุ่มลูกค้า
  จากการให้บริการและขายสินค้าให้แก่ลูกค้าทั้งภาคเอกชนและภาครัฐซึ่งผลการดำเนินงานของบริษัทจะขึ้นอยู่กับการขยายการลงทุน/การเติบโตของลูกค้าในแต่ละประเภทรวมถึงความสามารถและสภาวะการแข่งขันในการประมูลงานต่างๆ
  อย่างไรก็ตามบริษัทมีนโยบายในการรักษาสัดส่วนรายได้งานบริการจากภาครัฐและภาคเอกชนให้อยู่ในระดับใกล้เคียงกัน
  เพื่อลดความเสี่ยงจากการพึ่งพิงกลุ่มลูกค้า
  และเพื่อรักษาระดับอัตราการเติบโตของรายได้ของกิจการ และระดับอัตรากำไรที่เหมาะสม

  ความเสี่ยงจากความผันผวนทางเศรษฐกิจและการเมือง
  ซึ่งอาจมีผลกระทบโดยตรงต่องบประมาณการ

  ลงทุน และบรรยากาศการลงทุนภายในประเทศ
  ซึ่งจะส่งผลกระทบต่อแผนขยายการลงทุนของภาคเอกชน

  โดยเฉพาะอย่างยิ่งการก่อสร้างโรงงานอุตสาหกรรม
  ซึ่งส่งผลกระทบต่อเนื่องถึงภาวะธุรกิจให้บริการ ออกแบบ จัดหา
  และบริการติดตั้งงานระบบวิศวกรรมไฟฟ้า และงานระบบไฟฟ้าและเครื่องกล อย่างไรก็ตาม
  ความผันผวนทางด้านเศรษฐกิจและการเมืองอาจไม่เป็นผลกระทบต่อบริษัทมากนัก
  เนื่องจากกลุ่มลูกค้าของบริษัทส่วนหนึ่งเป็นหน่วยงานภาครัฐที่มีหน้าที่จัดหาปริมาณสำรองกระแสไฟฟ้าให้เพียงพอต่อการขยายตัวของเศรษฐกิจ
  ซึ่งจากแผนการพัฒนากำลังการผลิตไฟฟ้าของประเทศไทยตามการประชุมคณะกรรมการนโยบายพลังงานแห่งชาติ
  (“กพช.”) พ.ศ.2550-2564 คาดว่า ความต้องการพลังงานไฟฟ้าจะเพิ่มขึ้นเฉลี่ยร้อยละ 5.69
  ต่อปี ดังนั้นหน่วยงานภาครัฐ
  ซึ่งเป็นกลุ่มลูกค้าของบริษัทจึงต้องมีการลงทุนตามแผนการพัฒนากำลังการผลิตไฟฟ้าดังกล่าว

  3) ความเสี่ยงจากการเพิ่มขึ้นของต้นทุน

  ความเสี่ยงจากการการดำเนินโครงการล่าช้ากว่าเวลาที่กำหนดตามสัญญา
  โดยความล่าช้าของโครงการอาจจะเป็นผลมาจากเจ้าของโครงการเอง
  หรือมาจากการว่าจ้างผู้รับเหมาช่วง หรือจากการทำงานของบริษัท
  กรณีความล่าช้าเกิดจากเจ้าของโครงการ
  บริษัทจะเรียกเก็บค่าใช้จ่ายที่เพิ่มขึ้นจากเจ้าของโครงการ
  ส่วนความล่าช้าที่เกิดจากผู้รับเหมาช่วง บริษัทจะเข้าควบคุมการทำงานโดยเป็นผู้จัดซื้อวัสดุอุปกรณ์
  หรือ จัดหาผู้รับเหมาช่วงรายอื่นเข้าทำงานแทน โดยผู้รับเหมาช่วงรับผิดชอบค่าใช้จ่ายที่เกิดขึ้น

  ความเสี่ยงจากการเปลี่ยนแปลงราคาวัสดุและอุปกรณ์
  เนื่องจากธุรกิจของบริษัทต้องเสนอราคารับเหมาแบบตายตัว
  ตั้งแต่เริ่มประมูลงานจนกระทั่งงานติดตั้งแล้วเสร็จ
  ซึ่งในระหว่างช่วงเวลาดังกล่าวราคาของวัสดุและอุปกรณ์อาจมีการเปลี่ยนแปลงสูงขึ้น
  ซึ่งจะส่งผลให้บริษัทมีต้นทุนในการติดตั้งของโครงการสูงขึ้น อย่างไรก็ตาม ในทางปฏิบัติ
  บริษัทจะได้รับการยืนยันราคาจากผู้ขายในระหว่างประมูลงาน และเมื่อได้รับสัญญา
  บริษัทจะจัดทำคำสั่งซื้อให้ผู้ขาย เพื่อควบคุมต้นทุนให้คงที่ ส่วนการซื้อวัสดุทั่วไป
  บริษัทจะรวบรวมปริมาณสั่งซื้อจากหลาย ๆ โครงการ เพื่อให้มีอำนาจต่อรองที่สูงขึ้น

  ความเสี่ยงจากการควบคุมและบริหารจัดการ เนื่องจาก
  การดำเนินงานของบริษัทจะมีลักษณะเป็นโครงการซึ่ง จะแยกกระจัดกระจายไปตามพื้นที่ของลูกค้า
  ดังนั้น ปัญหาในเรื่องของการละเลยขาดความเอาใจใส่ในงาน จึงเป็นปัญหาที่เกิดขึ้นได้
  บริษัทได้วางมาตรการให้มีกลุ่มวิศวกรผู้บริหารเป็นผู้ดูและตรวจสอบการบริหารจัดการโครงการอีกชั้นหนึ่ง
  เพื่อป้องกันความเสี่ยงที่เกิดขึ้น

  4) ความเสี่ยงด้านเงินทุนหมุนเวียน บริษัทจำเป็นต้องใช้เงินทุนหมุนเวียนประมาณร้อยละ 10-15
  ของมูลค่างานแต่ละโครงการ เพื่อใช้ในขั้นตอนการประมูลงาน การเตรียมงาน
  รวมถึงการจัดซื้อจัดจ้าง ซึ่งเป็นขั้นตอนก่อนที่จะได้รับชำระเงินจากผู้ว่าจ้างตามสัญญา
  หากขาดการบริหารเงินทุนหมุนเวียนที่ดี หรือมีการเปลี่ยนแปลงการชำระเงิน
  อาจส่งผลต่อการดำเนินโครงการให้แล้วเสร็จ
  หรือความสามารถในการได้รับงานใหม่หรือการขยายธุรกิจของบริษัท อย่างไรก็ดี
  ลูกค้าส่วนใหญ่ของบริษัทเป็นลูกค้าภาครัฐและลูกค้าเอกชนที่มีคุณภาพ
  บริษัทจึงไม่ประสบกับปัญหาการเปลี่ยนแปลงการชำระเงินของผู้ว่าจ้างมากนัก อีกทั้ง
  บริษัทได้มีการตรวจสอบสถานะทางการเงินของผู้ว่าจ้างก่อนการยื่นประมูลงาน
  และมีการเจรจาเพื่อให้เงื่อนไขในการชำระเงินมีความรัดกุมและเป็นประโยชน์ต่อบริษัท
  นอกจากนี้
  บริษัทมีสัญญาวงเงินเชื่อกับธนาคารที่สามารถเบิกใช้ได้ตลอดการดำเนินงานในโครงการ
  บริษัทจึงมีสภาพคล่องที่เพียงพอ

  5) ความเสี่ยงจากการเข้าร่วมในกิจการค้าร่วม (Consortium)
  ในกรณีที่บริษัทได้เข้าร่วมในกิจการร่วมค้ากับผู้ร่วมทุนภายนอกเมื่อบริษัทต้องการขยายฐานลูกค้าหรือต้องการประมูลงานที่มีมูลค่าโครงการสูงขึ้น
  ซึ่งบริษัทและผู้ร่วมทุนจะมีภาระความรับผิดชอบต่อผู้ว่าจ้างแบบร่วมกัน (Joint and Several)
  ในกรณีที่ผู้ร่วมทุนในกิจการค้าร่วมไม่สามารถปฏิบัติตามหน้าที่หรือดำเนินการตามที่ระบุในสัญญาได้
  บริษัทอาจต้องปฏิบัติหน้าที่ส่วนดังกล่าวแทนหรืออาจต้องลงทุนเพิ่มเติมหรือชดใช้ค่าเสียหายใดๆ
  ที่เกิดขึ้น ทั้งนี้
  บริษัทได้ตรวจสอบคุณสมบัติของผู้ร่วมทุนก่อนร่วมดำเนินการอย่างเข้มงวดและจะเลือกผู้ร่วมทุนที่มีสถานะทางการเงินและความสามารถในการทำงานที่ไม่ด้อยไปกว่าบริษัท

  6) ความเสี่ยงด้านอัตราแลกเปลี่ยน
  เนื่องจากในการจัดหาวัสดุและอุปกรณ์ในการดำเนินงานบางส่วน
  จำเป็นต้องสั่งซื้อวัสดุและอุปกรณ์จากต่างประเทศ
  ทำให้บริษัทอาจมีความเสี่ยงด้านอัตราแลกเปลี่ยน
  บริษัทกำหนดนโยบายให้มีการซื้อเงินตราต่างประเทศล่วงหน้า (Forward Contract)
  และการให้ผู้ว่าจ้างเปิดเลตเตอร์ออฟเครดิตให้ผู้ขายโดยตรง

  7) ความเสี่ยงอื่นๆ ได้แก่ความเสี่ยงที่อยู่เหนือการควบคุมของบริษัท หรือมิอาจควบคุมได้
  หรือภัยพิบัติตามธรรมชาติ เช่น แผ่นดินไหว สึนามิ อุทกภัย วาตภัย เป็นต้น
  ซึ่งบริษัทได้ลดความเสี่ยงเหล่านี้
  โดยกำหนดไว้ในสัญญาของโครงการเป็นข้อยกเว้นที่จะต้องรับผิดชอบ
  และสำหรับโครงการที่มีมูลค่าสูงหรือโครงการของหน่วยงานภาครัฐ
  บริษัทจะจัดทำประกันภัยเพื่อคุ้มครองความเสี่ยงทุกประเภท (Insurance for all risk)

  (ดูรายละเอียดในส่วนที่ 2 ข้อที่ 1 ปัจจัยความเสี่ยง)

  ทั้งนี้ ฐานะการเงินและผลการดำเนินงานของบริษัทสามารถสรุปได้ดังนี้

บริษัทมีรายได้รวมในปี 2549 จำนวน 1,354.97 ล้านบาท ลดลงร้อยละ 11.59 จากปี 2548
โดยรายได้ของบริษัทประกอบด้วยรายได้หลัก 2 ประเภท ได้แก่ (1) รายได้จากงานบริการ
จำนวน 1,070.83 ล้านบาท คิดเป็น ร้อยละ 79 ของรายได้รวม
ประกอบด้วยรายได้จากงานบริการด้านวิศวกรรมไฟฟ้า (ได้แก่ งานระบบจำหน่ายไฟฟ้า
งานสถานีไฟฟ้าย่อย และงานก่อสร้างสายส่ง) งานระบบไฟฟ้าและเครื่องกล งานเสาโทรคมนาคม
และงานอนุรักษ์พลังงาน โดยรายได้จากงานบริการในปี 2549 ลดลงจากปี 2548 ซึ่งเท่ากับ
1,251.18 ล้านบาท เนื่องจากในช่วงปลายปี 2548
บริษัทได้ชะลอการเข้าประมูลงานภาครัฐเนื่องจากราคากลางที่ตั้งไว้ไม่เพียงพอต่อการดำเนินงานของบริษัท
ด้วยสาเหตุจากการเพิ่มขึ้นของต้นทุนวัตถุดิบ (2) รายได้จากการขาย จำนวน 257.97 ล้านบาท
คิดเป็นร้อยละ19 ของรายได้รวม ประกอบด้วยการผลิตและจำหน่ายเสาโครงเหล็ก
และการจำหน่ายอุปกรณ์ไฟฟ้า รายได้จากการขายในปี 2549 เพิ่มขึ้นจากปี 2548
จากการจำหน่ายเสาโครงเหล็กให้แก่บริษัทที่ได้รับสัมปทานในการติดตั้งโครงข่ายการสื่อสาร
หรือผู้รับเหมาช่วงของบริษัทที่ได้รับสัมปทาน
ซึ่งมีความต้องการเพิ่มขึ้นตามการขยายตัวของธุรกิจโทรคมนาคม ทั้งนี้ ในปี 2549
บริษัทมีอัตรากำไรขั้นต้นเท่ากับร้อยละ 19 เพิ่มขึ้นจากปี 2548 ซึ่งมีอัตรากำไรขั้นต้นเท่ากับร้อยละ
9 และมีอัตรากำไรสุทธิเท่ากับร้อยละ 7 เพิ่มขึ้นจากปี 2548 ซึ่งมีอัตรากำไรสุทธิเท่ากับร้อยละ 3
ทั้งนี้ ในปี 2549 บริษัทมีอัตรากำไรขั้นต้นและอัตรากำไรสุทธิเพิ่มขึ้นจากปี 2548
เนื่องจากการเพิ่มขึ้นของรายได้จากการขายสินค้า
และการรับรู้รายได้งานให้บริการในส่วนของภาคเอกชน ซึ่งเป็นรายได้ที่มีอัตรากำไรขั้นต้นสูง
ประกอบกับบริษัทสามารถควบคุมต้นทุนการขายและบริการและค่าใช้จ่ายในการขายและบริหารได้อย่างมีประสิทธิภาพ

สำหรับปี 2550 บริษัทมีรายได้รวม 2,177.05 ล้านบาท เพิ่มขึ้นจากรายได้รวมในปี 2549
เนื่องจากการเพิ่มขึ้นของรายได้งานบริการ ปี 2550 บริษัทมีรายได้งานบริการเท่ากับ 1,799.28
ล้านบาท เพิ่มขึ้นจากปี 2549 ซึ่งเท่ากับ 1,077.08
ล้านบาทโดยมีสาเหตุหลักจากการเพิ่มขึ้นของรายได้จากงานวิศวกรรมไฟฟ้าซึ่งเพิ่มขึ้นในปี 2550
เนื่องจากมูลค่าของงานบริการของบริษัทเพิ่มขึ้นโดยเฉพาะโครงการจากภาครัฐ โดยในปี 2550
บริษัทมีอัตรากำไรขั้นต้นเท่ากับร้อยละ 16 ลดลงจากร้อยละ 17 ปี 2549
และมีอัตรากำไรสุทธิเท่ากับร้อยละ 7 ลดลงจากปี 2549 ซึ่งมีอัตรากำไรขั้นต้นเท่ากับร้อยละ 8
เนื่องจากอัตราส่วนต้นทุนจากงานขายที่เพิ่มสูงขึ้นเล็กน้อยจากการหยุดการผลิตของโรงงานเพื่อขยายกำลังการผลิตจาก
6,000 ตัน เป็น 12,000
ตันและการเพิ่มขึ้นของสัดส่วนงานบริการจากลูกค้าภาครัฐซึ่งมีอัตรากำไรขั้นต้นต่ำกว่างานจากลูกค้าภาคเอกชน

ณ วันที่ 31 ธันวาคม 2550 บริษัทมีสินทรัพย์รวมทั้งสิ้น 1,076.04 ล้านบาท เพิ่มขึ้นจาก ณ วันที่
31 ธันวาคม 2549 จำนวน 256.43 ล้านบาท หรือเพิ่มขึ้นร้อยละ 31
โดยเกิดจากการเพิ่มขึ้นของรายการหลักคือ ลูกหนี้การค้าและตั๋วเงินรับ-สุทธิเพิ่มขึ้น 163..22
ล้านบาท มูลค่างานที่เสร็จแต่ยังไม่เรียกเก็บ-สุทธิเพิ่มขึ้น 28.85 ล้านบาท
สินค้าคงเหลือ-สุทธิเพิ่มขึ้น 76.28 ล้านบาท และ ที่ดิน อาคารและอุปกรณ์-สุทธิเพิ่มขึ้น 42.45
ล้านบาท

นอกจากนี้ ณ วันที่ 31 ธันวาคม 2550 บริษัทมีหนี้สินรวมเท่ากับ 552.64 ล้านบาทเพิ่มขึ้นจาก ณ
วันที่ 31 ธันวาคม 2549
เนื่องจากการเพิ่มขึ้นของเจ้าหนี้การค้าและตั๋วเงินจ่ายซึ่งเพิ่มขึ้นจากมูลค่างานบริการที่เพิ่มขึ้น
นอกจากนี้
ยังมีสาเหตุมาจากการกู้ยืมเงินเบิกเกินบัญชีและเงินกู้ยืมระยะสั้นจากธนาคารเงินกู้ยืมระยะสั้นจากบุคคลภายนอก
และเงินกู้ยืมระยะยาวเพื่อใช้เป็นเงินทุนหมุนเวียน และ ณ วันที่ 31 ธันวาคม 2550
บริษัทมีส่วนของผู้ถือหุ้นเท่ากับ 523.40 ล้านบาท เพิ่มขึ้นจาก ณ วันที่ 31 ธันวาคม 2549 จำนวน
121.65 ล้านบาท
จากการเพิ่มขึ้นของกำไรสะสมและการเพิ่มขึ้นของทุนจดทะเบียนและชำระแล้วจากการใช้สิทธิในใบสำคัญแสดงสิทธิซึ่งออกให้แก่กรรมการ
ผู้บริหารและพนักงานของบริษัท ทั้งนี้ ณ วันที่ 31 ธันวาคม 2550
บริษัทมีอัตราส่วนหนี้สินต่อส่วนของผู้ถือหุ้นเท่ากับ 1.06 เท่า

บริษัทเสนอขายใบสำคัญแสดงสิทธิจำนวน 88.6 ล้านหน่วย ให้กับผู้ถือหุ้นเดิมของบริษัท
โดยใบสำคัญแสดงสิทธินี้มีอายุ 2 ปี
โดยเป็นการทยอยใช้สิทธิทุกวันทำการสุดท้ายของแต่ละไตรมาสโดยมีราคาเสนอขาย -0- บาท
และใบสำคัญแสดงสิทธิ 1 หน่วยสามารถใช้สิทธิซื้อหุ้นสามัญได้ 1 หุ้น ในราคาใช้สิทธิหุ้นละ 4.5
บาท โดยหากมีการใช้สิทธิแปลงสภาพของใบสำคัญแสดงสิทธิครบทั้งจำนวนแล้ว
บริษัทจะได้รับเงินทั้งหมดจำนวน 386.70 ล้านบาท
โดยบริษัทมีวัตถุประสงค์จะนำเงินที่ได้ไปใช้เป็นเงินทุนหมุนเวียนของบริษัท